ΓΥΜΝΑΣΙΟ ΔΕΛΦΩΝ\_ΣΕΝΑΡΙΟ

*Ζεστή καλοκαιρινή νύχτα, αίθουσα Ηνιόχου. Δύο ληστές μπαίνουν με φακό. Η φύλακας έχει αποκοιμηθεί. (ήχος ροχαλητού)*

ΗΝΙΟΧΟΣ (*ανήσυχος*) : Ποιοι είναι αυτοί; Τι γίνεται εδώ;

ΧΡΥΣΟΒΑΛΑΝΤΗΣ (*ψιθυριστά αλλά επιτακτικά)* Εντάξει ο συναγερμός; Τον απενεργοποίησες;

ΑΛΜΠΕΡΤΟ: *(δουλικά*) Ναι, αφεντικό!

ΧΡΥΣΟΒΑΛΑΝΤΗΣ: Στην πόρτα εσύ, να φυλάς τσίλιες! Εγώ πάω να πάρω το άγαλμα.

ΑΛΜΠΕΡΤΟ Και πώς θα το κουβαλήσεις μόνος σου αφεντικό; Είπες ότι είναι χάλκινο, ένα και ογδόντα ύψος και ζυγίζει …………….κιλά

ΧΡΥΣΟΒΑΛΑΝΤΗΣ: Να μη σε νοιάζει! Άμα χρειαστώ βοήθεια θα σε φωνάξω!

ΑΛΜΠΕΡΤΟ: Τρελάθηκες αφεντικό; Για να φωνάζουμε είμαστε τώρα; Θες να ξυπνήσεις τον φύλακα;

ΧΡΥΣΟΒΑΛΑΝΤΗΣ: που λέει ο λόγος! Όλα κυριολεκτικά υα παίρνεις πια! Και δεν είναι φύλακας . Γυναίκα είναι, δεν την βλέπεις; Και μην ανησυχείς, θα κοιμάται μέχρι αύριο! Εκείνο το μαντηλάκι που της έβαλα στη μύτη, ξέρεις δεν ήταν για το συνάχι! ήταν ποτισμένο με υπνωτικό!

ΑΛΜΠΕΡΤΟ: Ναι, αλλά μπορεί να έρθει κάποιος άλλος! Τι θα κάνω τότε;

ΧΡΥΣΟΒΑΛΑΝΤΗΣ: Θα έρθεις εδώ να μου το πεις! Άντε, πάρε τα πόδια σου, δεν θα το συζητάμε όλη μέρα!

ΑΛΜΠΕΡΤΟ: Νύχτα Όλη νύχτα εννοείς αφεντικό! Νύχτα είναι!

ΧΡΥΣΟΒΑΛΑΝΤΗΣ: Νύχτα, νύχτα, Την τύχη μου! Τι ήθελα και σε έπαιρνα μαζί μου!;

*Ο Αλμπέρτο παίρνει θέση κοντά στην πόρτα και ο Χρυσοβαλάντης πλησιάζει τον Ηνίοχο*

ΧΡΥΣΟΒΑΛΑΝΤΗΣ: Ωραίο κομμάτι! Ακόμα κι εγώ που δεν σκαμπάζω πολλά από τέχνη, νιώθω μια ανατριχίλα που στέκομαι τόσο κοντά του! Και…περίεργο, είναι σαν να με κοιτάει! Συγνώμη φιλαράκι, αλλά είναι πολλά τα λεφτά και τα έχω ανάγκη! Αλλιώς δεν θα σου χάλαγα την ησυχία βραδιάτικα!.....Ποιος ξέρει πόσα χρόνια στέκεσαι εδώ, έτσι ακίνητος και σοβαρός…Για να δούμε τώρα πόσα κομματάκια μπορώ να σε κάνω…..

*Ο Χρυσοβαλάντης παγώνει σε μια θέση αποσυναρμολόγησης του αγάλματος. Ο Ηνίοχος ζωντανεύει*

ΗΝΙΟΧΟΣ: ‘Έχω βάσιμες υποψίες ότι αυτός ο άντρας προσπαθεί να με απαγάγει! Δεν μπορεί να με κουβαλήσει ολόκληρο και προσπαθεί να με αποσυναρμολογήσει. Μου έχει ξανασυμβεί αυτό, δεν είναι η πρώτη φορά! (*παύση*)

*Η φύλακας αλλάζει θέση και αναστενάζει, ο Χρυσοβαλάντης ξεπαγώνει για λίγο*

ΧΡΥΣΟΒΑΛΑΝΤΗΣ: Δεν είναι και τόσο εύκολο τελικά, θα πάρει ώρα. Ελπίζω να προλάβω πριν ξυπνήσει αυτή εκεί…Αλλιώς, θα πρέπει να την ξανακοιμήσω!

ΗΝΙΟΧΟΣ: Ήταν σε ένα πόλεμο! Πρώτα ήρθαν κάτι Ιταλοί, μετά Γερμανοί, Ναζί τους έλεγαν και άρχισαν παράνομες ανασκαφές. Οι Έλληνες για να προφυλάξουν τις αρχαιότητες άρχισαν να κρύβουν τα αγάλματα: :στο Εθνικό Αρχαιολογικό Μουσείο, στο Μουσείο της Ακρόπολης, …και εδώ στους Δελφούς! Και μαντέψτε ποιο ήταν το πρώτο άγαλμα που θέλησαν να προστατεύσουν;! Εγώ! .....(*παύση*)

*Η φύλακας αναστενάζει στον ύπνο της. Ο Χρυσοβαλάντης ξεφυσάει*

ΧΡΥΣΟΒΑΛΑΝΤΗΣ: Αυτό δεν ξεβιδώνεται με τίποτα…έτσι μου’ρχεται να το σπάσω!

*Παγώνει*

ΗΝΙΟΧΟΣ: Να με σπάσεις; Εδώ γλίτωσα από ολόκληρο πόλεμο και να το βρω τώρα από έναν ανόητο που δε καταλαβαίνει την αξία μου;! Και η φύλακας κοιμάται του καλού καιρού…Εεε, ξυπνήστε ευγενική μου κυρία! Τότε στην Κατοχή, οι φύλακες έτρεχαν σαν τρελοί για να μας σώσουν. Έσκαβαν βαθιές τρύπες στη γη, μας έβαζαν στη γραμμή τον έναν δίπλα στον άλλο και μετά μας σκέπαζαν με άμμο. Οι φύλακες έκαναν ό,τι μπορούσαν μαζί με τους αρχαιολόγους. Δεν ροχάλιζαν σαν αυτή εδώ!

ΕΠΙΜΕΛΗΤΗΣ ΑΡΧΑΙΟΤΗΤΩΝ ΔΕΛΦΩΝ (*ακούγεται ως φωνή*): Εγώ ο Α. Ε. Κοντολέων, επιμελητής των εν Δελφοίς αρχαιότητων λαμβάνω την τιμή να αναφέρω ότι σήμερα την 7η Νοεμβρίου 1940 ο Φραγκίσκος Δ. Παμφίλου εργοδηγός Υπουργείου Παιδείας μετέφερε τον Ηνίοχον μετά μεγάλης επιμελείας και προσοχής εις το επιγραφικόν Μουσείον. Κατόπιν το περίφημον και μοναδικόν χάλκινον άγαλμα ετοποθετήθη καλώς και ασφαλώς εις την δυτικήν γωνίαν τούτου και προς πληρεστέραν διαφύλαξιν και ασφάλειαν τούτου ετέθησαν έμπροσθεν τούτου πολλαί γύψιναι πλάκες αίτινες εκάλυψαν τούτο καθ’ολοκληρίαν. Η άνω εργασία ήτο πάρα πολύ λεπτή και επίπονος εν τούτοις εγένετο μετά μεγάλης προσοχής και δεν επήλθε ουδεμία ζημιά και βλάβη επί του μοναδικού τούτου αριστουργήματος. (*παύση*)

ΗΝΙΟΧΟΣ: Τ’ ακούς, αγριάνθρωπε; Με πόσο σεβασμό και φροντίδα με αντιμετώπιζαν τότε!; Κι εσύ θες να με σπάσεις, άγαρμπε!

ΧΡΥΣΟΒΑΛΑΝΤΗΣ: (*ψιθυρίζει*) Αλμπέρτο, ε Αλμπέρτο (*πιο δυνατά*) Αλμπέρτοοοο!

*Η φύλακας κουνιέται και αναστενάζει. Ο Αλμπέρτο έρχεται τρέχοντας*

ΑΛΜΠΕΡΤΟ: Τρελάθηκες, αφεντικό; Τι φωνάζεις;

ΧΡΥΣΟΒΑΛΑΝΤΗΣ: Αφού δεν ακούς, τι να κάνω; Μην ανησυχείς, μόνοι μας είμαστε…

ΑΛΜΠΕΡΤΟ: Ε, όχι και μόνοι μας. Τόσα αγάλματα υπάρχουν εδώ γύρω. Εγώ έχω αγριευτεί, αφεντικό! Μου φαίνεται ότι θα ζωντανέψουν και θα μας πλακώσουν στο ξύλο!

ΧΡΥΣΟΒΑΛΑΝΤΗΣ: Έχεις μεγάλη φαντασία, ταινίες έπρεπε να φτιάχνεις, χαραμίζεσαι ….Πήγαινε και φέρε μου το κόκκινο το κατσαβίδι, αυτό εδώ δεν κάνει. Μου κάνει νάζια ο κύριος από δω, δεν ξεκολλάει με τίποτα!

ΑΛΜΠΕΡΤΟ: Μήπως να τον αφήσουμε ήσυχο, αφεντικό; Νομίζω ότι με κοιτάει πάλι…..Ανατριχιάζω!

ΧΡΥΣΟΒΑΛΑΝΤΗΣ: Δεν έχεις κι άδικο, κι εμένα έτσι μου φαίνεται συνέχεια. Αλλά να τον αφήσουμε, ούτε κουβέντα! Είναι πολλά τα λεφτά και το μεγάλο αφεντικό θα θυμώσει πολύ αν γυρίσουμε με άδεια χέρια…

*Ο Χρυσοβαλάντης ξανασκύβει πάνω από το άγαλμα. Παγώνει*

ΗΝΙΟΧΟΣ: άουτς, αυτό πόνεσε! Πάρε τα χέρια σου από πάνω μου αμόρφωτο ανθρωπάριο! Τουλάχιστον τότε οι αρχαιολόγοι ήξεραν τη δουλειά τους. Με αποσυναρμολόγησαν με προσοχή και έβαλαν τα κομμάτια μου σε δύο ξύλινα κιβώτια. Θυμάμαι ακόμα με πόση τρυφερότητα με άγγιζαν!

ΦΩΝΗ (Ο ΥΠΟΥΡΓΟΣ Κ.ΛΟΓΟΘΕΤΟΠΟΥΛΟΣ) 31η Αυγούστου 1942: Προς τον κ. Αντώνιο Κεραμόπυλον, Διευθυντήν Αρχαιοτήτων και ιστορικών Μνημείων: Παρακαλούμε όπως το ταχύτερον μεταβήτε εις Δελφούς, ίνα εποπτεύσητε την εκταφήν του Ηνιόχου, παραλαβή του και μεταφοράν εις την Αθήνα προς λήψιν των αναγκαίων μέτρων συντηρήσεώς του. Ο Υπουργός, Κ. Λογοθετόπουλος

ΗΝΙΟΧΟΣ: Ακούτε; Κοτζάμ υπουργός και έστειλε επιστολή ειδικά για μένα! Η σπηλιά που με είχαν κρύψει εδώ στους Δελφούς είχε πολλή υγρασία και φοβήθηκαν ότι θα σκουριάσω! Με πήγαν στην Αθήνα με ένα φορτηγό. Τα κομματάκια μου δηλαδή! Μαζί με άλλα αγάλματα…για να έχω παρέα! Όλα τα σκέφτηκαν!

ΦΩΝΗ: εν τω κιβώτιο υπ’ αριθμόν 1 περιείχοντο: Ο ηνίοχος (χάλκινος) από της οσφύος μέχρι των ποδών, ο δεξιός βραχίων του ηνιόχου, τρεις ταινίαι χάλκιναι, τα ηνία του ηνιόχου, τεμάχιον ουράς αλόγου χάλκινον, οκτώ τεμάχια χάλκινα ανήκοντα εις το συγκρότημα του ηνιόχου (*χαμηλώνει η ένταση της φωνής και ταυτόχρονα ακούγεται η άλλη φωνή*)

ΦΩΝΗ: Εν τω κιβωτίω υπ αριθμόν δύο περιείχοντο τα εξής αρχαία: η προτομή του ηνιόχου, Αγαλμάτιον Απόλλωνος (Κούρου), αγαλμάτιον γρυπός, κράνος υπ αριθμόν 2975, κράνος υπ αριθμόν 3200, κράνος υπ αριθμόν 1842, κράνος υπ αριθμόν 2975.

ΗΝΙΟΧΟΣ: Τι οργάνωση! Εύγε! Μπράβο! …Μόλις οι κάτοικοι των Δελφών έμαθαν ότι θα μεταφερθώ στην Αθήνα, θύμωσαν πολύ και άρχισαν να διαμαρτύρονται! Τέτοια μεγαλεία έζησα τότε στον πόλεμο…..όλοι με ήθελαν, όλοι νοιάζονταν για μένα! (*σκουπίζει ένα δάκρυ*) Αλλά τώρα μου φαίνεται ότι θα πάω άκλαφτος! Ετούτος εδώ δεν μοιάζει για πολύ ευαίσθητος τύπος….

ΧΡΥΣΟΒΑΛΑΝΤΗΣ: Αλμπέρτο, έλα! Το κατάφερα! Έλα να βάλουμε τα κομμάτια στα κουτιά!

ΑΛΜΠΕΡΤΟ: Μόνοι μας θα τα κουβαλήσουμε τώρα αυτά τα κουτιά, αφεντικό;

ΧΡΥΣΟΒΑΛΑΝΤΗΣ: (*ειρωνικά)* Όχι βέβαια, να πιαστεί η μεσούλα σου; Εγώ λέω να ξυπνήσουμε και τη φύλακα να βάλει ένα χεράκι! (*αλλάζοντας ύφος*) Πάρε τα πόδια σου, βρε άχρηστε! Ξημερώσαμε!

*Κλείνουν τα κουτιά. Χτυπάει το κινητό του Αλμπέρτο. Η φύλακας κουνιέται*

ΧΡΥΣΟΒΑΛΑΝΤΗΣ: Δεν σου είπα να το κλείσεις το ρημάδι; Θα τινάξεις στον αέρα όλη την επιχείρηση!

ΑΛΜΠΕΡΤΟ: μα περίμενα τηλέφωνο από τη μαμά μου, αφεντικό. Ανησυχεί πολύ όταν με παίρνει και δεν απαντάω!

ΧΡΥΣΟΒΑΛΑΝΤΗΣ: (*κοιτάει ψηλά*) Τι αμαρτίες πληρώνω, θεέ μου; Μήπως με τιμωρείς επειδή κλέβω αγάλματα; Ε, κάπως πρέπει να ζήσω κι εγώ….δείξε κατανόηση και βάλε λίγο μυαλό σε αυτόν εδώ τον κουφιοκέφαλο! (*προς τον Αλμπέρτο*) Θα μιλήσεις αργότερα με την μανούλα, αγοράκι μου! Άντε, πάρε το κουτί και πάμε να φύγουμε!

*Βγαίνουν από το μουσείο με τα κουτιά. Η φύλακας ροχαλίζει πιο δυνατά*

ΣΚΗΝΗ 2
*Σκοτεινό γραφείο, αργά το βράδυ. Ακούγεται συνθηματικό χτύπημα στην πόρτα, Μπαίνει η Άρτζι*

ΒΛΑΝΤΙΜΙΡ: Σε είδε κανείς να έρχεσαι

ΑΡΤΖΙ: Όχι βέβαια, δεν είμαι πρωτάρα…

ΒΛΑΝΤΙΜΙΡ: Εντάξει η …δουλειά;

ΑΡΤΖΙ: Ναι, είναι στο αυτοκίνητο!

ΒΛΑΝΤΙΜΙΡ: Μήπως σε ακολούθησε κανείς;

ΑΡΤΖΙ: Συνεχίζεις να με προσβάλεις!

ΒΛΑΝΤΙΜΙΡ: Καλά, μην τα παίρνεις, απλώς ανησυχώ! Λοιπόν, πότε θα το παραλάβω;

ΑΡΤΖΙ: Μόλις σκάσεις το παραδάκι!

ΒΛΑΝΤΙΜΙΡ: πόσα θες;

ΑΡΤΖΙ: όσα είπαμε, 10 εκατομμύρια.

ΒΛΑΝΤΙΜΙΡ: Είναι πολλά! Θα πέσουμε στα μισά!

ΑΕΤΖΙ: Λες ανέκδοτα. Το άγαλμα αξίζει πολύ περισσότερο. Χάρη σου κάνω.

ΒΛΑΝΤΙΜΙΡ: ένα κομμάτι χαλκός είναι, μην υπερβάλεις!

ΑΡΤΖΙ: ¨Ένα κομμάτι χαλκός με μια απίστευτη ιστορία! Την ιστορία πληρώνεις φίλε, όχι το υλικό!

ΒΛΑΝΤΙΜΙΡ: Τι εννοείς; Έγινες και ειδική στις αρχαιότητες, τώρα;

ΑΡΤΖΙ: Πάντα μαθαίνω τα πάντα για τα αγάλματα που πουλάω. (*ειρωνικά*) Με βοηθάει να εκτιμήσω σωστά την αγοραστική τους αξία.

ΒΛΑΝΤΙΜΙΡ: Έχω λίγο χρόνο! Πες μου την ιστορία του αγάλματος μήπως συγκινηθώ και σου δώσω τα λεφτά που ζητάς!

ΣΚΗΝΗ 3

ΑΦΗΓΗΤΗΣ: έτος 470 προ Χριστού! Ο Ηνίοχος φτάνει στους Δελφούς!

ΙΕΡΕΑΣ 1: Τρέξτε, τρέξτε! Φτάνει το αφιέρωμα του Πολύζαλου από τη Γέλα! Τρέξτε!

ΙΕΡΕΑΣ 1: το στέλνει για να τιμήσει τη νίκη του στην αρματοδρομία στα Πύθια πριν από 4 χρόνια.

ΙΕΡΕΑΣ 2: Είναι πολύ όμορφο και θα δώσει αίγλη στο ιερό! Εμπρός πάμε να το δούμε!

*Φωτογραφία αναπαράστασης ολόκληρου του συμπλέγματος στην οθόνη*

ΙΕΡΕΑΣ 1 Ωωωωω, καλύτερο είναι από, ότι το φανταζόμουν!

ΙΕΡΕΑΣ 2: Ναι, είναι αριστούργημα!

ΙΕΡΕΑΣ 3: (*καταφθάνει λαχανιασμένος*) Είναι το αφιέρωμα του Πολύζαλου από τη Γέλα;

ΙΕΡΕΑΣ 1: Ναι, είναι ένα τέθριππο με τέσσερις μορφές! Ο ηνίοχος και ένας νεαρός ιπποκόμος και δυο παιδάκια που κρατάνε τα ηνία! Κοιτάξτε τα τέσσερα άλογα που σέρνουν το άρμα πόσο αληθινά φαίνονται! Αριστουργηματικόν!

ΙΕΡΕΑΣ 3: Ο γλύπτης απεικονίζει τη στιγμή που έχει τελειώσει ο αγώνας και ο ηνίοχος κοιτάει ήρεμος και γεμάτος ευτυχία τους θεατές επειδή έχει νικήσει!

ΙΕΡΕΑΣ 3: Τι ύψος λέτε να έχει;

ΙΕΡΕΑΣ 1 Είπαν πως είναι ένα και 80, σχεδόν δυο μέτρα δηλαδή! Κοιτάξτε πόσο αληθινός φαίνεται ο μακρύς χιτώνας του με τον ιμάντα που σταυρώνει στο πίσω μέρος στις μασχάλες!

ΙΕΡΕΑΣ 3: κοιτάξτε ύφος! Τα μάτια του είναι από καφέ και μαύρους λίθους, φαίνεται σαν να μας κοιτάει! Τα χείλη …μισάνοιχτα, και ξεχωρίζουν τέσσερα ασημένια δόντια!.

ΙΕΡΕΑΣ 2: Θα κόστισε μια περιουσία!

ΙΕΡΕΑΣ 1: Τι ανάγκη έχει ο Πολύζαλος; Τύραννος είναι, του περισσεύουν!

ΙΕΡΕΑΣ 2: ναι, ακούω ότι η Γέλα είναι πλούσια αποικία! Ελληνική φυσικά!

ΙΕΡΕΑΣ 1: Εμπρός πάμε, φτάνουν τα λόγια. Θα συγκαλέσω το ιερατείο σε συμβούλιο. Πρέπει να αποφασίσουμε πού θα τοποθετήσουμε το σύμπλεγμα! Μεγάλη μέρα σήμερα για το ιερό μας!

ΣΚΗΝΗ 4: Ο Σεισμός

ΑΦΗΓΗΤΗΣ 1: έτος 373 προ Χριστού. Ο Ηνίοχος καταπλακώνεται από βράχια και χώμα μετά από ισχυρό σεισμό

ΙΕΡΕΑΣ 1: Τρέμει η γη! Τρέξτε αδερφοί μου! Τρέξτε έξω από τον ναό να σωθούμε!

ΙΕΡΕΑΣ 2: καταστρέφεται ο ναός, πέφτουν οι κίονες! Ωχ, κατολίσθηση, κυλάνε βράχια από την πλαγιά του Παρνασσού! Είμαστε χαμένοι!

ΙΕΡΕΑΣ 1: Ο Ηνίοχος, κοιτάξτε, Τα βράχια πέφτουν επάνω του!

ΙΕΡΕΑΣ 3: Αυτό ήταν ! Ήρθε το τέλος μας!

ΣΚΗΝΗ 5: Οι ανασκαφές

ΑΦΗΓΗΤΗΣ: Έτος 1896: Αρχαιολόγοι εντοπίζουν το σημείο που είναι θαμμένος ο Ηνίοχος και ετοιμάζονται να τον ξεθάψουν! Αλλά…προκύπτει ένα μικρό πρόβλημα!

(*ξύλινη παράγκα, μπροστά στέκονται δύο αρχαιολόγοι*)

ΓΡΙΑ: (*off stage*) Έξωωωωω! (*εμφανίζεται*) Σας είπα να μη με ζαλίζετε με αυτές τις βλακείες! Εγώ από το σπίτι μου δεν φεύγω!

ΦΙΛΙΠ: μα καλή μου κυγία! Σύμφωνα με τις εγευνές μας υπάχγει ένα σημαντικό άγαλμα κάτω από αυτή την παγάγκα!

ΓΡΙΑ: δεν με νοιάζουν αυτά που λες, Γάλλε! Από τότε που κουβαληθήκατε εδώ, βαλθήκατε να μας ξεριζώσετε από τον τόπο μας, κακό χρόνο να’χετε!

ΑΝΤΙΓΟΝΗ: Μη συγχύζεσαι γιαγιά! Είμαστε αρχαιολόγοι και θα θέλαμε να σου μιλήσουμε για λίγο!

ΓΡΙΑ: Βρε δεν πα να’στε και υπουργοί! Δεν έχω τίποτα να πω μαζί σας!

ΦΙΛΙΠ: Μα, γιατί αντιδγάτε τόσο αγνητικά; Δεν καταλαβαίνετε τη σημασία της αποστολής μας; Θα φέρουμε στο φως αρχαίους θησαυρούς, και όλοι θα τγέχουν να τους δουν! Θα αποκτήσει τεγάστια αξία η περιοχή!

ΓΡΙΑ: Αυτά εγώ τα ακούω βερεσέ! Εγώ το σπίτι μου θέλω! Σπίτι μου σπιτάκι μου, φτωχοκαλυβάκι μου! Δεν έχεις ακούσει που λένε;

ΦΙΛΙΠ: (*με έξαρση*) Σιγά το σπίτι! Σα μαντρί είναι, ούτε ο σκύλος μου δεν θα μπογούσε να μείνει εδώ πάνω από δυο ώρες!

ΑΝΤΙΓΟΝΗ: (*εμπιστευτικά*) Ντροπή, Φιλίπ, την προσβάλλεις!

ΦΙΛΙΠ: Δεν παίρνει χαμπαρί αυτή από τέτοια! (*γυρνάει στη γριά*) Μα δεν καταλαβενετέ πόσο σημαντικό είναι;

ΓΡΙΑ: Τα ξέρω τα δικά σας τα σημαντικά-τα μάρμαρα, τα κιούπια, αυτά τα κίτρινα μπιχλιμπίδια. Όλη μέρα σκάβετε, κι αντί να φυτέψετε καμιά ντομάτα, κανένα κολοκυθάκι, εσάς ο νους σας στα ….αρχαία….

ΦΙΛΙΠ: (*αποδοκιμαστικά*) τς, τς, τς καμία σχέση οι νεοέλληνες με τους αγχαίους τους πγογόνους! Άξεστοι, απολίτιστοι, αδαείς!

ΑΝΤΙΓΟΝΗ (*σιγανά στον Φιλίπ*) Δεν θα καταφέρεις τίποτα με τις προσβολές. Άσε να μιλάω εγώ.

ΦΙΛΙΠ: (*αγανακτισμένος,* *μιλάει χωρίς προφορά*) Μα να γλιτώσει το άγαλμα του Ηνιόχου κρυμμένο τόσα χρόνια και τώρα μια γριά φαφούτα να το εμποδίζει να δει το φως του ήλιου!;

ΑΝΤΙΓΟΝΗ: Φιλίπ! Λες το ρο!

ΦΙΛΙΠ: Από τα νεύγα μου, ξέχασα και την πγοφογά μου! Με έβγαλε από τα ρουχα μού αυτή η κυγία!

ΑΝΤΙΓΟΝΗ: Άσε να το χειριστώ εγώ!

*Ο Φιλίπ απομακρύνεται και η Αντιγόνη μιλάει στη γριά με έντονες χειρονομίες. Μετά από λίγο γυρίζει στον Φιλίπ*

ΑΝΤΙΓΟΝΗ: Πάμε να φύγουμε! Θα ξανάρθουμε αύριο! Τώρα πείσμωσε και δεν ακούει κανέναν!

*Σβήνουν τα φώτα για 5 δευτερόλεπτα και ξανανάβουν*

ΦΙΛΙΠ: (*γκρινιάζει*) Ντεν καταλαβενό! Όλο το χωγιό δέχτηκε να μετακομίσει! Γιατί αυτή η γιαγιάκα αγνείται τοσό πεισματικά; Τι θα κανουμέ; Θα περιμένουμε να πεθανεί; Ή να την βγάλουμε εξώ με το ζόρι;!

ΑΝΤΙΓΟΝΗ: Άσε τα ζοριά (*μιλάει γαλλικά*) εεεε τα ζόρια ήθελα να πω! Θα κάνουμε μια τελευταία προσπάθεια να φύγει με το καλό! (*σκέφτεται λίγο*) Πρέπει να βρούμε το κουμπί της…

ΦΙΛΙΠ: Το κουμπί της..; Ti εννοείς ….son… buton;

ΑΝΤΙΓΟΝΗ: Το μάθημα γαλλικών μας έλειπε τώρα! Εμπρός! Χτύπα τώρα την πόρτα!

*Ο Φιλίπ χτυπάει την πόρτα, δεν απαντά κανείς, χτυπά πιο δυνατά*

ΦΙΛΙΠ: (*ανυπόμονα*) μα πού στο καλό ειναί;

*Βλέπουν τη γριά να έρχεται από τον δρόμο κρατώντας ένα κερί*

ΑΝΤΙΓΟΝΗ: καλημέρα γιαγιά! Πού πας με το κερί;

*Η γριά σταυροκοπιέται*

ΓΡΙΑ: Πάω να ανάψω ένα κεράκι στο ξωκκλήσι!

ΑΝΤΙΓΟΝΗ: Γιατί τι έπαθες;

ΓΡΙΑ: Είδα ένα όνειρο που με τρόμαξε πολύ!

ΦΙΛΙΠ: Ονειγό; Γεβ;

ΑΝΤΙΓΟΝΗ: (*εκνευρισμένη*) Ναι, όνειρο. Που την τρόμαξε! Έχουμε και το google translate! (*ανυπόμονα*) Λέγε γιαγιά τι όνειρο είδες;

ΓΡΙΑ: Είδα ένα μικρό παιδί που ήταν λέει θαμμένο κάτω από το σπίτι μου. Μα ….δεν ήτανε πωθαμένο! Ήτανε ολοζώντανο και έκλαιγε, έκλαιγε και με παρακαλούσε να το ελευθερώσω!

ΦΙΛΙΠ: ουάου! Τι ονειγό! Κέλ γέβ!

ΓΡΙΑ: Σκιάχτηκα, ξύπνησα και δεν μπορούσα να μερέψω. Χτυπούσε η καρδιά μ και λέω πάει, ήρθε η ώρα μ, τώρα θα πεθάνω! Πάω στην εκκλησιά λοιπόν να ανάψω ένα κερί και να ζητήσω στον θεό να συγχωρέσει τις αμαρτίες μου, γιατί το’χω σε πολύ κακό το όνειρο που είδα

*Η Αντιγόνη σκέφτεται λίγο*

ΑΝΤΙΓΟΝΗ: Γιαγιά, εγώ θα σου εξηγήσω το όνειρο.

ΓΡΙΑ: Τι ξέρς εσύ από όνειρα παιδί μ;

ΑΝΤΙΓΟΝΗ: Γιαγιά, το παιδί που είδες να κλαίει είναι ο Ηνίοχος, το άγαλμα που είναι θαμμένο κάτω από το σπίτι σου! Κλαίει και σε παρακαλάει να το ελευθερώσεις! Βρίσκεται αιώνες καταπλακωμένο από το χώμα. Ήρθε η ώρα να δει το φως! Αρκεί να δεχτείς να πας κι εσύ στο Καστρί μαζί με τους συγχωριανούς σου!

ΓΡΙΑ: Αλήθεια λες, αυτός είναι! Θα φύγω, θα φύγω παιδιά μ. Το πήρα απόφας! Στο κάτω κάτω μπορεί να είν και για καλό! Σκάψτε, σκάψτε όσου θέλετ!

ΑΝΤΙΓΟΝΗ (*συγκινημένη*) Επιτέλους! Θα βρούμε τον Ηνίοχο. Έτσι μου’ρχεται να βάλω τα κλάματα!

ΦΙΛΙΠ: Συγκρατήσου Αντιγονή! Κι εγώ χαιγομαι αλλά ας αποφύγουμε τις υπεγβολές! Ακόμα και στη χαρά χρειάζεται μέτρο! Έτσι δεν έλεγαν οι προγονοί σου;

*Τα φώτα σβήνουν για 5 δευτερόλεπτα και ξανανάβουν. Αρχαιολόγοι σκάβουν. Εμφανίζεται ο Ηνίοχος!*

ΗΝΙΟΧΟΣ: Γκούχου γκούχου! Ουφ, έχω καταπιεί τόνους χώμα! (*ξεσκονίζει το χώμα από τους ώμους του)* Αλλά βλέπω ότι δεν έχω υποστεί σοβαρές ζημιές! Είμαι σχεδόν ανέπαφος, δεν σκούριασα, η πράσινη πατίνα με προστάτεψε! (*κοιτάει γύρω του*) πού είναι το άρμα μου, τα άλογά μου, ο νεοκόρος μου, τα παιδιά που κρατούσαν τα ηνία; (*παύση*) Μόνος μου έμεινα, αλλά το χαμόγελό μου δεν θα το χάσω! Σώθηκα! Επέζησα μετά από τόσους αιώνες, είμαι ζωντανός και (*κοιτιέται*) σχεδόν ακέραιος! (*στους αρχαιολόγους*) Εμπρός, πιάστε δουλειά, παιδιά! Συναρμολογήστε με, καθαρίστε με, γυαλίστε με, κολλήστε με και στήστε με όρθιο! Να με βάλετε σε μια αίθουσα του μουσείου που θα είναι μόνο για μένα! Μου αξίζει! Και πάω στοίχημα ότι θα είναι πολλοί αυτοί που θα έρχονται στους Δελφούς για να με δουν! (*κοιτάζεται στον καθρέφτη)* Τελικά, είμαι πολύ ωραίο άγαλμα!

ΣΚΗΝΗ 6
*Η σκηνή μεταφέρεται στον Βλαδίμηρο και την Άρτζι*

ΒΛΑΔΙΜΗΡΟΣ: Ωραία ιστορία, …συγκινήθηκα!

ΑΡΤΖΙ: Αφού συγκινήθηκες, ρίξε το παραδάκι να φεύγω….

ΒΛΑΔΙΜΗΡΟΣ: Μα…να κλέψουμε τέτοιο άγαλμα; Αρχίζω και το μετανιώνω…

ΑΡΤΖΙ: Δεν στα είπα για να κάνεις πίσω, αλλά για να καταλάβεις τι διαμάντι σου πουλάω! Κοίτα, αν δεν το θέλεις, φεύγω! Ουρά περιμένουν οι συλλέκτες ….

ΒΛΑΔΙΜΗΡΟΣ: Όχι, όχι, θα το πάρω εγώ! Σου δίνω όσα ζητήσεις για να γίνει δικό μου αυτό το αριστούργημα! (*της δίνει μια βαλίτσα*)

ΑΡΤΖΙ: (*ανοίγει τη βαλίτσα και κοιτάει μέσα*) Είναι μετρημένα;

ΒΛΑΔΙΜΗΡΟΣ: Με …προσβάλλεις!

ΑΡΤΖΙ: Πάω να το φέρω, μέχρι να γυρίσω…μέτρησέ τα μήπως έχεις κάνει κανένα λαθάκι….

*Ο Βλαδίμηρος αρχίζει να μετράει 1 2 3 4 5 6 7 8 9 …*

ΣΚΗΝΗ 7

ΥΠΑΛΛΗΛΟΣ ΜΟΥΣΕΙΟΥ (ΑΛΚΙΟΝΗ) : 10 η ώρα! Ιωάννα, ξύπνα! Σε λίγο θα αρχίσει να έρχεται κόσμος κι εσύ κοιμάσαι;

ΦΥΛΑΚΑΣ (ΙΩΑΝΝΑ) : ο Ηνίοχος! Ο Ηνίοχος! Κάποιος έκλεψε τον Ηνίοχο!

ΑΛΚΙΟΝΗ: Τι έπαθες χριστιανή μου και φωνάζεις; Τι λες;

ΙΩΑΝΝΑ: Βοήθεια Αλκιόνη, κάποιος με πότισε υπνωτικό χθες το βράδυ και έκλεψε τον Ηνίοχο!

ΑΛΚΙΟΝΗ Δεν θα’σαι στα καλά σου! Μια χαρά είναι ο Ηνίοχος στη θέση του, όπως είναι τα τελευταία …………….χρόνια! Και η αίθουσα έχει αρχίσει να γεμίζει κόσμο, οπότε, σταμάτα να φωνάζεις, εντάξει; :

ΙΩΑΝΝΑ: Αχχχ, όνειρο ήταν! Κελ γεβ, που θα έλεγε και ο Φιλίπ!

ΑΛΚΙΟΝΗ: Ποιος Φιλίπ; Τρελάθηκες; Έχουμε Φιλίπ στο προσωπικό;

ΙΩΑΝΝΑ: Άσε, πού να σου εξηγώ τώρα!...Το καλό είναι ότι όλα ήταν ένα όνειρο. Ή μάλλον ένας κακός εφιάλτης!

ΑΛΚΙΟΝΗ: Για να είδες όνειρο σημαίνει ότι κοιμόσουν! Το ξέρεις ότι απαγορεύεται να κοιμάσαι στη βάρδιά σου;

ΙΩΑΝΝΑ: Σταμάτα κι εσύ! Με πήρε ο ύπνος χωρίς να το καταλάβω. Αλλά ξινό μου βγήκε! Πήρα μια τρομάρα…..

ΑΛΚΙΟΝΗ: Σε καταλαβαίνω. Είμαστε υπεύθυνοι για την ασφάλεια όλων αυτών των αριστουργημάτων εδώ μέσα τους! Δεν είναι μικρή η ευθύνη μας!....

ΙΩΑΝΝΑ: Εμένα μου λες;!

ΑΛΚΙΟΝΗ: Πάντως, τα συστήματα ασφαλείας του μουσείου είναι υπερσύγχρονα, Ιωάννα! Δε χρειάζεται να ανησυχούμε τόσο πολύ!

ΙΩΑΝΝΑ: Δίκιο έχεις! Πάω στο σπίτι να ξεκουραστώ! Με τόση αγωνία όλη τη νύχτα, ξύπνησα πτώμα! Μου χρειάζονται τουλάχιστον δέκα ώρες ύπνο για να συνέλθω!

ΑΛΚΙΟΝΗ: Καλή ξεκούραση! Και μην ανησυχείς! Θα προσέχω εγώ τον Ηνίοχο τώρα!

ΗΝΙΟΧΟΣ: Ωωω, ήρθε η άλλη καλή κυρία που κάθεται εκεί με τις ώρες και με προσέχει! Ήθελα να ‘ξερα πού την βρίσκει τόση υπομονή! Και όταν φεύγει, έρχεται αμέσως κάποιος άλλος στη θέση της! Στιγμή δεν με αφήνουν μόνο! (*σκεπτικά*) Πρέπει να με αγαπάνε πολύ…!

*Αίθουσα Ηνιόχου. Φύλακας κάθεται στην καρέκλα και τουρίστες κοιτάζουν το άγαλμα. Ταυτόχρονα* *ΒΙΝΤΕΟ: με συνεντεύξεις φυλάκων που μιλάνε για τα συναισθήματά τους που είναι υπεύθυνοι για την ασφάλεια τόσο σημαντικών εκθεμάτων.*

 *Αυλαία*